ΚΑΝΟΝΙΣΜΟΣ (ΕΟΚ) αριθ. 713/93 ΤΗΣ ΕΠΙΤΡΟΠΗΣ της 26ης Μαρτίου 1993 για τροποποίηση του κανονισμού (ΕΟΚ) αριθ. 3478/92 περί λεπτομερών κανόνων εφαρμογής του καθεστώτος πριμοδότησης στον τομέα του ακατέργαστου καπνού, όσον αφορά την υποβολή δηλώσεων καλλιέργειας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 για την κοινή οργάνωση αγοράς του ακατέργαστου καπνού (1), και ιδίως το άρθρο 27,

Εκτιμώντας:

ότι σε ορισμένα κράτη μέλη οι ενώσεις παραγωγών προέβαιναν οι ίδιες στην πρώτη μεταποίηση- ότι το καθεστώς που είχε θεσπιστεί από τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί κοινής οργανώσεως της αγοράς στον τομέα του ακατέργαστου καπνού (2), όπως τροποποιήθηκε τελευταία από τον κανονισμό (ΕΟΚ) αριθ. 860/92 (3), προέβλεπε στο άρθρο 3 τη δυνατότητα να γίνεται η πρώτη μεταποίηση με βάση δήλωση καλλιέργειας αντί συμβάσεως καλλιέργειας- ότι ο κανονισμός (ΕΟΚ) αριθ. 2075/92 δεν προβλέπει πλέον αυτή τη δυνατότητα-

ότι διαπιστώνεται πως η απουσία αυτής της δυνατότητας δημιουργεί προβλήματα μετάβασης στον τομέα- ότι το βραχύ χρονικό διάστημα μεταξύ της μεταρρύθμισης και της εφαρμογής της καθιστά δυσχερή την έγκαιρη παύση της πρακτικής αυτής- ότι πρέπει επομένως να τροποποιηθεί ο κανονισμός (ΕΟΚ) αριθ. 3478/92 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 648/93 (5), ώστε να επιτραπεί η δραστηριότητα της πρώτης μεταποίησης για τη συγκομιδή 1993 στα πρόσωπα που έκαναν χρήση αυτής της δυνατότητας στο παρελθόν- ότι πρέπει ωστόσο τα κράτη μέλη να προβλέπουν αυστηρά και ειδικά μέτρα ελέγχου για να αποφευχθούν οι απάτες- ότι η εφαρμογή των μέτρων αυτών θα πρέπει να επιτευχθεί το συντομότερο δυνατό-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 3478/92 παρεμβάλλεται το ακόλουθο νέο άρθρο 5α:

"Άρθρο 5α

1. Όταν ένωση παραγωγών, που θεωρείται παραγωγός σύμφωνα με το άρθρο 2 τρίτη περίπτωση του κανονισμού (ΕΟΚ) αριθ. 3477/92, προβαίνει στην πρώτη μεταποίηση καπνού, η σύμβαση καλλιέργειας αντικαθίσταται για τη συγκομιδή 1993 από δήλωση καλλιέργειας, ως που υποβάλλεται στις αρμόδιες αρχές του ενδιαφερόμενου κράτους μέλους το αργότερο στος 14 Απριλίου εάν η ένωση υπέβαλε σύμφωνα με το άρθρο 3 παράγραφος 2 του κανονισμού (ΕΟΚ) αριθ. 727/70, παρόμοια δήλωση από την συγκομιδή 1989 ή μετέπειτα και οπωσδήποτε πριν από τις 20 Ιουνίου 1992.

2. Η δήλωση καλλιέργειας πρέπει να περιλαμβάνει τουλάχιστον τα ακόλουθα στοιχεία:

α) το όνομα της ενδιαφερόμενης ένωσης και των μελών της-

β) την αναφορά στα πιστοποιητικά καλλιέργειας ή ανάλογα με την περίπτωση στη βεβαίωση ποσόστωσης-

γ) την ποικιλία καπνού-

δ) την μέγιστη ποσότητα που πρόκειται να παραχθεί-

ε) το τμήμα της παραγωγής που θα υποστεί την πρώτη μεταποίηση από την ένωση-

στ) τους ακριβείς τόπους παραγωγής και της πρώτης μεταποίησης-

ζ) τις καλλιεργούμενες εκτάσεις από τα μέλη της ένωσης.

3. Οι διατάξεις του παρόντος κανονισμού όσον αφορά τις συμβάσεις καλλιέργειας εφαρμόζονται στις δηλώσεις καλλιέργειας τηρουμένων των αναλογιών.

4. Η δήλωση καλλιέργειας καταχωρείται από την αρμόδια αρχή πριν από την 1η Μαΐου, μετά από επαλήθευση της ακρίβειας των στοιχείων που έχουν διαβιβασθεί, και αφού ληφθούν υπόψη τα στοιχεία παραγωγής και μεταποίησης των προηγούμενων συγκομιδών.

5. Η αρμόδια αρχή καθορίζει τους όρους που κρίνει αναγκαίους για τον έλεγχο των εργασιών."

Άρθρο 2

Ο παρών κανονισμός αρχίζει να ισχύει από την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 215 της 30. 7. 1992, σ. 70.

(2) ΕΕ αριθ. L 94 της 28. 4. 1970, σ. 1.

(3) ΕΕ αριθ. L 91 της 7. 4. 1992, σ. 1.

(4) ΕΕ αριθ. L 351 της 2. 12. 1992, σ. 17.

(5) ΕΕ αριθ. L 69 της 20. 3. 1993, σ. 30.